[pic] | COMISIA COMUNITĂŢILOR EUROPENE |

Bruxelles, 8.4.2008

COM(2008)193 final

2006/0278 (COD)

COMUNICAREA COMISIEI CĂTRE PARLAMENTUL EUROPEAN în temeiul articolului 251 alineatul (2) paragraful al doilea din Tratatul CE privind

poziția comună a Consiliului referitoare la adoptarea unei directive a Parlamentului European și a Consiliului privind transportul intern de mărfuri periculoase

2006/0278 (COD)

COMUNICAREA COMISIEI CĂTRE PARLAMENTUL EUROPEAN în temeiul articolului 251 alineatul (2) paragraful al doilea din Tratatul CE privind

poziția comună a Consiliului referitoare la adoptarea unei directive a Parlamentului European și a Consiliului privind transportul intern de mărfuri periculoase

1. CONTEXT

Data transmiterii propunerii către Parlamentul European și Consiliu (document COM(2006) 852 final – 2006/0278COD): | 22.12.2006 |

Data avizului Comitetului Economic și Social European: | 11.7.2007 |

Data avizului Parlamentului European, prima lectură: | 5.9.2007 |

Data adoptării poziției comune: | 7.4.2008 |

2. OBIECTIVUL PROPUNERII COMISIEI

Directiva propusă la 22 decembrie 2006 vizează garantarea siguranței și protecției transportului de mărfuri periculoase în Uniunea Europeană.

Directiva propusă actualizează și simplifică normele existente pentru transportul de mărfuri periculoase, integrându-le într-o singură directivă armonizată. Domeniul de aplicare a directivei este, de asemenea, extins, astfel încât să includă pentru prima dată căile navigabile interioare, furnizând astfel un singur set de norme pentru toate modurile de transport terestru de mărfuri periculoase din Europa.

3. OBSERVA ȚII CU PRIVIRE LA POZIȚIA COMUNĂ

Poziția comună adoptată de Consiliu la 7 aprilie 2008 reflectă textul convenit între toate cele trei instituții.

Parlamentul European și Consiliul au adus mai multe amendamente directivei propuse. Parlamentul European a adoptat o serie de amendamente de compromis în sesiunea plenară din septembrie 2007. Toate cele trei instituții au convenit asupra amendamentelor și era de așteptat ca directiva propusă să fie adoptată la prima lectură. Cu toate acestea, două omisiuni minore s-au descoperit în partea dispozitivă a textului adoptat de către PE (expunerile de motive aferente au fost adoptate). Au fost omise textele cu privire la aplicarea normelor din alte motive decât cele referitoare la siguranță și la finanțarea traducerilor. Aceste omisiuni erau simple greșeli, neexistând vreun dezacord cu privire la fondul textului. Ele au fost descoperite prea târziu pentru a fi corectate în timpul procedurii de primă lectură și, prin urmare, au necesitat adoptarea de către Consiliu a unei poziții comune.

Textele omise sunt următoarele:

Articolul 1 alineatul (5)

Statele membre pot reglementa sau interzice, exclusiv din alte motive decât siguranța în timpul transportului, transportul de mărfuri periculoase pe teritoriul lor.

Articolul 8 alineatul (2)

Comisia acordă ajutor financiar, după caz, statelor membre, pentru traducerea ADR, a RID și a ADN, precum și a modificărilor acestora, în limba lor oficială.

4. CONCLUZIE

Consiliul a adoptat poziția comună cu unanimitate. Comisia consideră că poziția comună reflectă toate obiectivele principale ale propunerii sale și rezultatul negocierilor interinstituționale.